khistorydata/jeongjo-sjw-relations huggingface dataset:
정조 22년
尹光顔以義禁府言啓曰頃因刑曹啓辭中官咸昌郁江原道三陟府定配所押送矣卽見江原監司金履翼啓本則以爲道內三陟府定配罪人已滿十數今此定配罪人咸昌郁固當依定式移配於道內罪人數少邑而旣是中官到配之際亦有羅將押送之例則自本道有不敢擅自移配只令將校押送發遣府羅將移送他邑或前此到配罪人中一名移配於道內他邑事令攸司指一稟處云矣定配罪人已滿十數則更定配所於道內罪人數少邑曾有定式罪人咸昌郁江原道杆城郡更定配所而仍前罪目依例發遣府羅將自三陟府執捉仍令押送于新定配所何如傳曰遂送本鄕事分付道臣可也
정조 22년
行護軍李鎭復疏曰伏以臣昨伏見吏曹享帖以臣差昭寧園秋夕祭獻官矣顧臣一半分涓埃自效惟在於筋力奔走只宜竭蹶焉敢逡巡第臣目下病狀實有萬萬難强者氣質脆弱痰癖爲祟自經暑濕胸膈痞憊不粒恃藥已至旬浹又自數昨觸冒添劇漚泄送發寒熱交攻見方負席僵臥晝宵叫痛園所數程之地末由轉身馳詣苟或怵畏義分强所不能將事登降竟致顚仆則無論臣私心惶懍其爲罪果何如也玆敢冒萬死疾聲呼籲於天地父母之前伏乞聖慈俯賜憫憐特命該曹劃卽變通仍令有司重勘臣猥越之罪千萬幸甚臣無任云云答曰省疏具悉獻官付標
정조 22년
校理韓致應疏曰伏以義理晦而人心溺申若樞疏出而眞所謂天下變怪無不有矣臣雖未見原本而槪其兩條事誠可驚可愕不可但以變怪言耳名山親封之說固是無倫悖說之甚者而此猶不足泚筆論例至於頌彼云云此何說也嗚呼惟我東方素秉禮義扶綱常於旣墜炳義理於將晦家讀春秋之書人誦風泉之詩慷慨悲咜二百年如一日則何物怪鬼獨不知一隅靑丘猶戴夫大明日月而及爲此悖天理蔑人紀之說甘自陷於夷狄禽獸之歸耶噫歲月寢久人情易狃政當益復講明如揚日星而忽於簪紳之列有此無前之變䗖蝀於義理剝蝕於倫常使列聖朝闡明之大義閼而不章世道乖亂人心之陷溺庸詎非烈人志士之深憂永嘆者耶如渠駭悖之類汚冠裳而辱臺閣不齒於人已無餘地臺臣屛裔之請實循公議之所同而旣蒙允兪處分嚴正臣固欽仰第伏見配所傳旨以碧潼郡啓下矣臣於此窃有所區區憂慮者碧潼自是善地已乖不與同中國之義而且與彼地不遠只隔衣帶一水商賈船舶尋常來往我國人互相接語之弊自昔然矣渠雖不自言罪謫之由無知邊民若於與彼接語之際說及某以某罪來謫此地云爾則來頭隱憂豈非萬萬可慮之端耶請令王府移定配所於西南絶海之地以防後慮以嚴邦典焉臣無任云云省疏具悉屛之裔一也豈必南然後嚴西則不嚴乎
정조 22년
戊午八月十二日午時上御重熙堂都承旨入侍時行都承旨李晩秀假注書李弘謙記注官金景煥承膺祚檢校提學鄭民始以次進伏訖民始曰日間聖體若何上曰一樣矣上曰近來雨澤適中風勢亦順未知各穀或有利益之漸否民始曰近日非但雨風調順朝霧午暘政爲養稼之徵雖最晩移之穀庶有食實之望云爲民事誠萬幸矣上曰晩熱尙如此霜令之退庶可推知霜降若退至九月則年穀之成實可期矣民始曰九秋始霜亦罕有而以今日氣觀之則是月內似無慮矣上曰嶺南一路比諸所聞果或有稍勝者耶民始曰右沿則雖或似勝於左沿而統以論之不免歉歲設賑之政似不得不念矣上曰然矣如可設賑則本道穀數亦有餘裕不至苟艱之弊乎民始曰昨年賑政穀簿亦多見損今又議賑則其爲周足未可必矣上曰連年告歉偏在此道朝家賑濟之際豈無多少掣礙之事乎究其由則非專由於雨澤之失時民不力農之致移秧之法雖難猝然禁止而道伯守令苟能專意於勸農之政使於宜土之地及時付種則豈有酷被旱災之理乎民始曰誠如聖敎矣然彼農民以付種之力多入而厭避以移秧之省力而務尙此其必然之勢矣上曰水車之於農大矣哉此制亦講而行之爲好而守宰輩果能着念擧行否耶民始曰水車之制果有利於農者矣上曰奉常久任郞廳俄使待令矣如已入來以各陵園墓祭物封裹各別精潔爲之之意出傳也賤臣承命出傳仍命退諸臣以次退出
정조 22년
行都承旨洪明浩坐行左承旨李益運差祭行右承旨申耆坐直左副承旨金翰東在外右副承旨李海愚司僕寺進同副承旨尹光顔坐直注書柳台佐在外一員未差假注書李弘謙仕直李允謙仕事變假注書未差
정조 22년
申耆啓曰臣耆今日太上皇帝聖節望闕禮兼行習儀進去下直之意敢啓傳曰知道
정조 22년
傳于申耆曰傳香承旨馳詣受香各所奉審摘奸以來
정조 22년
傳于申耆曰明陵忌辰承旨奉審當爲進去左承旨旣兼獻官陵上奉審祭物檢飭局內諸陵一體奉審而奉審時香祝則大祝守欌明日秋夕祭享時弘陵修改處承旨兼爲獻官使之擧行事曾有下敎而局內奉審依今日例爲之禧陵孝陵昭顯墓一體奉審承旨奉審處畿伯奉審依近例勿爲事分付
정조 22년
洪明浩啓曰事變假注書黃萬齡身病猝重勢難察任今姑改差何如傳曰允
정조 22년
傳于尹光顔曰違牌承旨及有實故承旨許遞徑出承旨亦爲許遞前望單子入之待下批牌招察任
정조 22년
承旨前望單子入之朴長卨落點
정조 22년
尹光顔啓曰摠戎使申大顯以長陵獻官受香往來間仍佩事命下矣將兵之任不可一刻無兼察之人何以爲之敢稟傳曰前摠戎使金恩穆兼察牌招聽傳敎
정조 22년
洪明浩啓曰新除授承旨朴長卨年限已過何以爲之敢稟傳曰勿施前望單子入之待下批牌招
정조 22년
承旨前望單子入之柳相祚落點
정조 22년
洪明浩啓曰新除授同副承旨柳相祚時在慶尙道安東地斯速乘馹上來事下諭何如傳曰允
정조 22년
傳于洪明浩曰戶房承旨入侍
정조 22년
傳于申耆曰玉堂箚子入之
정조 22년
傳于申耆曰明日齋宿十五日眞殿茶禮行禮齋宿處所依近例爲之路過秋夕傳香處所殿庭祗迎然後當詣齋所該房知悉擧行傳于尹光顔曰明日出宮內門路萬安門再明日還宮內門路萬寧門爲之
정조 22년
洪明浩啓曰明日齋宿時承旨當爲備員而同副承旨柳相祚在外無以備員何以爲之敢稟傳曰許遞前望單子入之
정조 22년
承旨前望單子入之金輸東落點
정조 22년
傳于尹光顔曰抄啓文臣親試明日爲之
정조 22년
傳于尹光顔曰刑曹判書前望單子入之待下批待開門牌招
정조 22년
刑曹判書前望單子入之朴宗甲落點
정조 22년
以親試試官望筒傳于尹光顔曰其中罷散人敍用與未付軍職實職未肅拜人牌招使之待開門謝恩備員進參
정조 22년
兵曹口傳政事行護軍鄭大容行副護軍南公轍竝單付
정조 22년
洪明浩啓曰玉堂箚子批旨已下而諸玉堂皆已出去不卽聽批經筵官省記以空字書入事未前有萬萬未安諸玉堂一竝從重推考何如傳曰允
정조 22년
傳于李海愚曰大臣旣以試官入來後日日次次對進定於明日
정조 22년
申耆啓曰臣與行都承旨洪明浩伴直矣禮房纔已換房右副承旨尹光顔牌招入直何如傳曰允
정조 22년
申耆啓曰抄啓文臣親試明日爲之事命下矣處所以何處爲之乎敢稟傳曰以次對處所爲之
정조 22년
以大司成李始源牌不進罷職傳旨傳于尹光顔曰只推更爲牌招
정조 22년
李海愚以禁衛營言啓曰今八月十二日大臣備局堂上引見入侍時戶曹判書趙鎭寬所啓禁衛軍停番事頃已略陳非獨爲本曹之經用荒年此擧實亦爲民況於近歲其例非一如得一營之周年停番則本曹事勢與外邑民情不害爲兩便之道而但今九月當幾皆發程自十一月至明年十月當停之恐合便宜下詢大臣處之何如上曰大臣之意何如右議政李秉模曰戶判曹以此爲言而臣則以事體重難答之矣今聞所奏不但爲本曹事勢實爲便民之政云苟便於民其在仰體之道亦難一切防塞矣上曰禁衛營上番軍限明秋停番可也事命下矣本營上番慶尙道二十哨軍兵及之次黃海道十哨軍兵合三十哨自戊午十一月當爲始限明秋停番事各道監兵使處預爲知委之意敢啓傳曰知道
정조 22년
李海愚以禁衛營言啓曰本營分授敦義門南邊體城五間半頹圮處今月十五日始從改築之意敢啓傳曰知道
정조 22년
副應敎李翊模校理韓致應副校理沈奎魯朴吉源修撰洪秀晩洪樂游副修撰朴鍾淳箚曰伏以卽伏聞順陵秋夕祭獻官單子有添書塡下者此何等萬萬過中之擧也臣等相顧愕眙心骨俱顫繼之以憂歎噫此賊之尙今假息於覆載之間偃處於防禦之任莫非臣等不忠無狀之致而今此享官密通於陟降之地周旋乎肅敬之所其爲任也比諸官職尤不啻自別雖尋常滓穢之蹤尙不可擬議況負犯如許關係如許之凶醜豈可塡差於享攝之任乎殿下每於此事輒有過擧誠非一再而此又千萬非常之過擧也臣等不勝憂慨相率聯籲伏乞聖明亟命還收仍令該曹更爲塡差俾享事順成焉取進止答曰省箚具悉卽李章漢也
정조 22년
戊午八月十三日辰時上御重熙堂左副承旨入侍時左副承旨李海愚假注書李允謙記注宮金景煥承膺祚以次進伏訖命書榻敎曰王大妃殿進於蔘橘茶五貼製入人蔘正末一錢重十貼封入仍命退承史以次退出
정조 22년
行都承旨李晩秀未肅拜行左承旨李益運齋直右承旨洪義浩齋宿左副承旨李海愚齋直右副承旨李翼晉齋宿同副承旨尹光顔齋宿注書柳台佐在外一員未差假注書李弘謙齋宿李允謙齋直事變假注書朴師晉仕
정조 22년
香祗迎罷摛文院入堂內後內閣政院玉堂藥房口傳問安答曰知道
정조 22년
以大司成李始源再牌不進罷職傳旨傳于李翼晉曰只推更爲牌招
정조 22년
黃萬齡改差代以朴師晉爲事變假注書
정조 22년
李海愚啓曰都承旨右承旨左副承旨未差左承旨李益運試所進去同副承旨尹光顔奉審進去臣海愚吏兵批兼進之意敢啓傳曰知道
정조 22년
有政吏批判書金文淳進參判李敬一差祭參議任希存牌不進左副承旨李海愚進以尹寅基爲掌令尹涵爲正言尹行直爲副修撰李書九爲禮曹參判魚用謙爲禮曹參議李秉鼎爲氷庫提調鄭東觀爲中學敎授
정조 22년
兵批判書李時秀進參判柳誼病參議李普天病參知李尙度入直左副承旨李海愚進僉知單閔修益護軍鄭東愼副護軍洪義浩李翼晉柳師模副司果趙廷鉉以上竝單付
정조 22년
吏批再政以李翼晉洪義浩爲承旨
정조 22년
兵曹口傳政事護軍洪明浩申耆竝單付
정조 22년
以承旨望筒傳于李海愚曰前都承旨李晩秀仍任
정조 22년
洪義浩以禮曹言啓曰今此宣陵秋夕祭享兩官當爲備員而參奉李基弘今十三日遭故云參奉有頉之代卽令該曹以在京無故人口傳差出以爲備員將事之地何如傳曰允
정조 22년
吏曹口傳政事以鄭尙勳爲宣陵參奉
정조 22년
戊午八月十四日辰時上御摛文院齋宿抄啓文臣親試大臣備局堂上引見入侍時行左承旨李益運右承旨洪義浩左副承旨李海愚右副承旨李翼晉同副承旨尹光顔假注書李弘謙李光謙記注官金景煥記事官金履永檢校直提學李晩秀檢杖待敎李存秀以次侍立訖通禮跪啓外辦上具翼善冠衮龍袍乘輿出萬寧門至降輿所降輿仍御端文院上曰大臣備堂引見仍爲試官行禮賤臣承命出傳考官右議政李秉模檢校提學鄭民始沈煥之對讀官原任直閣金祖淳南公轍李始源抄啓文臣嚴耆李勉昇金履永金處巖金熙洛李存秀宋冕載姜後欽洪奭周金啓溫以次入就拜位引儀唱行禮考官以下以次行禮訖試官以次陞殿備局堂上行吏曹判書金文淳兵曹判書李時秀戶曹判書趙鎭寬刑曹判書朴宗甲行護軍徐有大漢城左尹李漢豊行護軍徐龍輔行大司諫韓用龜掌令鄭㝡成持平朴孝成副校理沈奎魯正言洪受浩修撰洪秀晩以次進伏訖秉模曰今日則涼意頗生聖體候若何上曰一樣矣秉模曰王大妃旣氣候何如上曰一樣矣秉模曰惠慶宮氣候何如上曰一樣矣上曰懸題紙持入次對爲之秉模曰以惠堂所奏湖西結錢區處事有所筵稟而此則當商量稟決其外別無稟處事矣上曰湖西事姑置之今日賓對之進定亦爲湖南民事也道伯之錢條所請厥數幾何而亦有別般經紀方略耶其所報來條列未知何如有司堂上其陳之書九曰道伯所報以爲請得八萬兩及今貿米則當爲二萬石以此爲添還補賑之資此則均貿米外加請者也見其條列一則八萬兩貿得二萬包爲添還之計也一則京司庫儲擧皆不敷只就道內兵曹各軍門番錢推移以用則可爲八萬數也一則二萬包貿得後以其米分給於稍實民戶待秋後竝耗還捧以爲還報本錢之地也一則近來民間錢荒太甚就其中以詳定例三兩式分給秋後以本色錢還捧爲好云而此皆矛盾決非定見之說今則貿穀之計亦云晩矣而至於軍門番錢則待當番所出寧有預捧之道其外如米分錢分之說近於沒商量者矣上曰此是道伯自意見耶及見廟堂私書往復後乃爲此請耶書九曰臣果以設施料量之何以爲之之意書問然後今始報來蓋聞湖西得錢之說且見廟堂私書不無浮動之念而然也上曰然則道內除留以何樣錢幾許數爲計云也書九曰八萬數中二萬兩以漁鹽船稅將欲除置云矣民始曰以臣淺見此等事甚悶然矣昨年湖南之所貸均穀至分不報畢竟但爲本道添還之資言念本廳設施之意則甚非所以重庫儲之道也上曰均廳儲積實是爲民防役之意先朝受敎至嚴且重而今則每爲外諸道京各司之所貸去畢竟消融此豈成說乎且完伯自是外戶判外備堂而當此歉歲初無料量定見及見本司往復然後乃有所云云近來事皆如是豈不慨然今日臨筵專爲湖南民事而道伯旣請賙賑之資則其所動念寧或少忽但此亦稱當然後可爲之昨年劃給幾萬石今年又劃幾萬石以此以彼來頭經邦之謨將何以爲之更令廟堂關問該道還民接濟與種糧賑資之外留庫所存之爲幾何使之報來後決處可也民始曰湖南則右沿十餘邑被災外似不至大段慘歉而以甲寅年言之八道中湖南尤甚湖南中珍島最尤甚殆同已經滄桑而本邑還穀所捧猶爲千餘石則今年被災不過未移晩移之居處豈若甲寅之爲無前歉荒乎又若道內所見十分渴急則各樣上納條豈或初不執留而依例上送也以此觀之今者所請近於依稀之說此則預爲防閑俾無浮動之念宜矣上曰賑資之外第一急先務卽還民種糧措辦之道也此必預爲講究然後庶有服田力穡之效更以私書往復申飭可也還民之終歲勤勞竟未仰哺於還穀則可矜之外亦豈成說乎秉模曰賑濟則近來各邑守令擧皆着念善爲之云矣上曰所謂炙肉往哺等要譽決非實政則此亦曰善爲賑濟耶湖南請錢事諸宰旣如右卿之所見則何以決定秉模曰臣意亦與諸宰別無異同決不當許施矣上曰第爲逐條關問更觀其報來後決處可也仍命就座命民始書抄啓文臣親試題水利議訖義浩跪啓宣敎文淳曰進士尹斗基以故儒臣煌之六世孫懸註於本道薦擧狀聞之中日前已爲照擬於初仕之望而卽聞斗基非煌之後裔而乃是贈判書烇之六世孫云當初道啓之不能許審極涉未安該道臣推考尹斗基道薦勿施何如上曰依爲之出擧條仍敎曰道薦法意甚重取其謹飭之士用之朝廷之上則當其薦剡也固宜三致意焉十分審愼而爲道伯者不惟不着意詳審甚至有不分族派換其祖先之名於薦狀中寧不駭然秉模曰向來三道薦剡之命特出於念故家求後髦之盛意比諸式年道薦尤不啻敻越而今聞吏判所奏該道之誤爲懸註有非尋常做錯不可問備而止當該湖西道臣施以罷職之典何如上曰依爲之出擧條上曰湖西道薦之今姑勿施蓋出待士之義而後若以他政收用則以此爲引或有逡巡之慮耶秉模曰似不然矣上曰道薦猶不若原居名官之帶職往來下以宣朝廷德化上以通道內民情此後則略倣鄕擧里選之例使之聚會京師以爲合取之地則雖曰科目取人亦不有勝於尋常道薦耶秉模曰聖敎誠然而就其林下讀書之士薦拔其尤亦庶爲觀感之道惟在道臣愼剡之如何耳秉模曰代播木麥之邑各儲留向奉筵敎矣暵歲代播實是裕食之令典而雖以今年言之木麥種子在在艱乏沿峽轉移之際爲弊多端畢竟乏種而不能廣播者亦多有之其在農政寧不疎虞見今秋成不遠捧糴在前另飭諸道參量列邑之大小斟酌種子之多少逐邑糶糴以作備豫之需而如或木麥不宜之土則以其土宜於代播之穀一體糶糴而時在穀簿中無此穀名之邑則以相當穀準折換作要使無一邑無代播之種子仍於報備局會案該穀名色下以代播種子懸註以爲摘奸時憑考之地如是定式之後或當代播令下之年諉以種子之匱乏以致遠地轉輸或不能廣播則常時不飭之道臣不遵朝令之守令竝爲嚴勘斷不可已以此分付於八道四都何如上曰依爲之出擧條煥之曰秋夕進獻物膳當爲看品捧上而參判未差參議在外合有變通之道故敢此仰達矣命書榻敎曰在外禮曹參議許遞與參判未差之代今日政差出待下批牌招政府六曹秋夕物膳看品使之推移進去又命書榻敎曰政官牌招開政鎭寬曰年分事目今當修啓而不過災與實兩歧而已安有勒揷之別名色乎雖曰勒揷如或食實則豈可無稅而別立一名色於事目中一竝蠲減恐非得宜且以代播言之當初蠲稅之命蓋出聖朝之特恩則孰不欽仰而以臣愚見代播亦多食實者旣以食實則寧有無稅之地乎上曰卿言亦似然矣而代播蠲稅之命殆同特賜今年田租之半則到今無容更議矣漢豊曰頃以黃功玄孫聖才招見事伏承傳敎發關該道矣昨日始爲上來故觀其身手則年今四十二歲頗以淳朴而聞其所願則素有臂病不得操弓世居鄕曲自手農業無意於留京云敢此仰達矣上曰旣不能業武則難以收用於軍門其子待十五歲更爲招見草記亦令兵曹以此知悉擧行書其名於御覽承傳官案以爲常覽之地可也出擧條上曰臺諫進前用龜等以所懷進奏曰鄭致達妻事云云上曰不允措辭見上用龜等曰德相事云云上曰不允措辭見上用龜等曰尙喆事云云上曰不允措辭見上刀削十七字措辭見上用龜等曰啓能事云云上曰不允措辭見上用龜等曰夏賊事云云上曰不允措辭見上用龜等曰國榮事云云上曰不允措辭見上用龜等曰明謙等事云云上曰不允措辭見上用龜等曰九宗事云云上曰不允措辭見上命次對先退命書傳敎曰差祭及在外承旨許遞今日政差出待下批牌招察任又命書榻敎曰到記不遠停擧儒生竝解停仍命退諸臣以次權退
정조 22년
行都承旨李晩秀未肅拜行左承旨李益運坐右承旨洪義浩坐左副承旨李海愚坐右副承旨李翼晉坐直同副承旨尹光顔坐直注書柳台佐仕直一員未差假注書李允謙仕事變假注書朴師晉仕
정조 22년
藥房提調鄭昌順行左承旨李益運啓曰經宿齋所展禮眞殿聖慕克伸勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
李益運啓曰注書柳台佐自鄕上來云卽爲牌招入直何如傳曰允
정조 22년
傳于尹光顔曰京畿監司入侍
정조 22년
傳于尹光顔曰今番秋夕祭享餕餘果品奉審精備甚幸健元陵貞陵獻陵英陵光陵宣陵順陵靖陵溫陵禧陵泰陵穆陵長陵徽陵寧陵崇陵明陵翼陵惠陵元陵弘陵永陵昭寧園綏吉園顯隆園典祀官等內下胡椒二升熟手等各米三斗懿陵果品雖與不爲致精有間不及各處果品令該寺嚴飭
정조 22년
傳于尹光顔曰坐直承旨入侍
정조 22년
以慶尙監司李義綱狀啓藥材進上中山藥茅香節序差早限內不得封進惶恐待罪事傳于尹光顔曰勿待罪事回諭
정조 22년
禮曹行大護軍徐有防卒逝吊祭致賻依法例擧行何如判付啓依所啓施行爲旀多年近密院僚罕儔知之旣熟任使至此且其篤於孔懷有足感人自東反面也指喩乃兄今年之年許其乞骸今焉已矣殊甚嗟惜係是閣臣例有吊賻致祭勸粥護喪等節內閣致祭當於成服日爲之應行吊祭問于主家擧行爲良如敎
정조 22년
以內閣原任直提學徐有防內賜賻物傳給事答曰知道致賻之輸送於當日固然而致吊與勸粥之同行於成服之日云者有乖禮意前此擧行之錯誤旣聞之不可不釐正當日檢書官致賻輸傳閣吏護喪第三日致吊勸粥第四日致祭而過卒哭勸肉事釐改於謄錄而遭故者徐俊輔而時帶抄啓文臣不可只吊逝者因此聞之閣臣家己喪禮典應有恤孤之節不爲擧論云大是不察己喪則吊其靈而恤其孤親喪則只吊其孤從古君吊臣喪不易之規也然奉命者卽檢書官名雖恤孤何可執手就致吊之位當中南向稱有敎致吊退至楹間又稱有敎恤孤一如禮制事亦爲釐改於謄錄而徐俊輔雖兄也抄啓也主其事而迎使送使任輔是當家者當主之俊輔亦孤則孤也恤孤時同參其餘五屬之親致吊外不當與矣今此釐改書下者庶不悖於正義矣
정조 22년
李海愚以都摠府言啓曰今日入直內三廳武兼禁軍及軍兵等當爲中日試射而停朝市相値不得爲之之意敢啓傳曰知道
정조 22년
戊午八月十五日卯時上詣眞殿展拜入侍時行都承旨李晩秀行左承旨李益運右承旨洪義浩左副承旨李海愚右副承旨李翼晉同副承旨尹光顔假注書李弘謙李允謙記注官金景煥記事官金履永檢校提學鄭民始沈煥之檢校待敎李存秀以次侍立時至左通禮跪啓外辦上具翼善冠衮龍袍以出左通禮跪啓請乘輿上乘輿入萬寧門至降輿所左通禮跪啓請降輿上降輿詣版位行四拜禮陞殿奉審仍行茶禮禮畢命退諸臣以次退出
정조 22년
戊午八月十五日酉時上御重熙堂京畿監司入侍時同副承旨尹光顔記事官柳台佐記注官金景煥記事官金履永京畿監司李在學以次進伏訖上曰卿出華城何時入去乎在學曰幾未時矣上曰沿路農形何如在學曰始興果川等地不無稍勝之望矣上曰代播之穀何如在學曰日候若一向溫煖則木麥黍稷可得成熟秧稻則雖日寒亦無關係矣上曰新起蠲稅之節何以爲之在學曰臣已往復於華城留守及諸守令使之一體均沾特敎之恩德矣上曰嶺南湖中皆何如云耶在學曰嶺南則近日農形稍勝湖中云矣上曰園上奉審乎在學曰奉審無頉矣上曰今年年事如此陵幸初欲姑停更思之欲於近地爲之而此月連値忌展無可爲之日似當姑待晦初間卿之巡歷亦待初生爲之徐有防卒逝其兄想應難耐矣在學曰其人友愛過人居必同舍傷悼之懷尤當一倍矣上曰湖南農形亦何如云耶在學曰金堤萬頃等七八邑或有失稔之處而大體似好矣上命在學先退光顔曰臣詣延祜宮奉審簾席或有破傷處矣上曰招致戶曹郞廳使之從便修改仍命退承史以次退出
정조 22년
戊午八月十五日初更上御重熙堂坐直承旨入侍時同副承旨尹光顔記事官柳台佐記注官金景煥記事官金履永以次進伏訖上命光顔書判付訖命退承史以次退出
정조 22년
行都承旨李晩秀未肅拜行左承旨李益運坐右承旨洪義浩坐直左副承旨李海愚坐右副承旨李翼晉坐直同副承旨尹光顔坐注書柳台佐仕一員未差假注書李允謙仕直事變假注書朴師晉仕
정조 22년
以禮曹參議魚用謙牌不進罷職傳旨傳于李翼晉曰只推
정조 22년
以吏曹參議任希存牌不進罷職傳旨傳于李翼晉曰只推
정조 22년
傳于李海愚曰故將臣李宇恒之直孫特命勸武今日召試於於內乘別軍職宣傳官三廳秋等試射之時而一巡四中前監察李春英直赴殿試
정조 22년
李海愚以兵曹言啓曰今八月十七日武臣堂上朔試射日次而國忌齋戒相値不得爲之之意敢啓傳曰知道
정조 22년
李海愚以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十五匹依前例忠淸道七匹全羅道十匹慶尙道二十匹來九月二十日京中逢點江原道四匹咸鏡道四匹同月二十五日直送安州逢點之意五道監司處行移何如傳曰允
정조 22년
李海愚以禁衛營言啓曰本營把摠具達遠身病甚重勢難察任改差何如傳曰允
정조 22년
兵曹口傳政事以梁埉爲宣傳官
정조 22년
大司成李始源疏曰伏以國家設官孰非可重而若其作成之所由基風化之所由出爲朝廷需材爲世道淑敎其重莫如學觀於虞廷敎曹周禮成均可按而知也是以古昔聖帝明王之爲治也莫不以學爲歸自造士升俊以外橫經焉在是乞言焉在是以至於獻馘訊囚之節皆在於是雖古今不侔規制各殊逮至世級漸降則殆無復虞周之舊而其爲官之重一已矣竊稽舜之爲君也以其五品不遜故有蠻夷猾夏之漸先命契次命咎聖人微意有可以仰認而命秩敍討燦然具備爲萬世法程及我朱夫子身任大義忍痛之訓眞胡之戒諄諄亹亹深切著明而畢竟歸趣全湊於大學一篇於其序文詳言設敎興學之規模次第卽今之太學是也伏惟我聖明在宥至誠求治數十年之間每惓惓於作成之方風化之原以爲人才之不能如古治道之不能徯志由於太學之政不得其宜中朝發嘆於承佐對揚之際臣於前席淸燕屢奉聖語未嘗不感宸誠之惕厲慨古人之已遠卒未見有能酬聖志之萬一者也由是而言則其於授官責任也其難其愼孰有加於此者而今日師儒之長胡然而及於臣身也臣之聞命亦累日矣惶駭恧感愈往益甚直欲循墻而不可得也臣實庸陋晩竊倖第躐敭淸峻居然至緋玉之列而於三四年中居內居外所效何事上有邱山之恩而下無絲毫之報所竊者只曠絶之榮寵赫耀之官銜而已私門滿盈之懼匪才冥升之愧猥不敢煩陳而臣嘗中夜以思家世喬木當共休戚身已許國義無夷險旣不能揆分度力斂然於淸塗則寧爲量可之職庶效盡瘁之誠此心耿耿神祗有臨踐歷已濫兜攬更新忽以無似之身被以不衷之服臣有何學識可以培植人才備聖朝之器使乎有何風節可以表率多士敦國家之元氣乎能申明學校之制以爲四方之觀感乎能式嚴課試之法以爲一代之勸奬乎況今百弊之中士習尤乖禮敎相先之美經業相觀之益漸無可望殆非一日之積假使陽城執經韓愈在座尙見其憂憂乎難哉今以臣文質之無當望實之無素而卒然承乏妄據皐比之尊重貽儒衿之羞則鵜梁鶴軒固不暇恤而緣臣玷汚仰累則哲誠非細故抑臣亦嘗奉敎於君子矣不量己而入則喪其義矣不當進而進則失於禮矣義喪禮失不足以事君左右思量終不得其可出之說治疏呈院連以齋日未及入徹旋値親試有命庚牌儼臨嚴畏怵迫雖不得不冒昧出肅而若復夤緣事會晏然蹲據則決非廉隅之所敢安玆敢不避猥越仰瀆宸聽伏乞天地父母深惟本職所係之重仍察微臣不稱之實將臣新授亟行鐫改俾官方重而賤分安焉臣無任云云省疏具悉爾其勿辭察任
정조 22년
修撰洪樂游疏曰伏以臣本庸騃百無肖似而始自簪筆經幄偏蒙陶鑄之恩未效涓埃之報每一恩惟只增惶愧臣於昨冬赴燕猥承檢行之任幸免僨事之罪而竊有一事不可不變通者敢此條陳惟聖明垂察焉每年節使之行人馬之名色浩繁許多奸弊未嘗不由於此而其中刷馬驅人厥數夥然爲弊最甚皆以無賴烏合之類苟充而入去見其行色則亂髮垢面鶉衣藁帶他國觀瞻已極駭怪此猶屬細節在途之時作弊多端留館之際貽羞莫甚年前飭敎之後使行量宜減數而旣不能全數除減則爲弊固自如矣臣於今行目覩其弊不容終默焉夫刷馬所載卽廚房糧饌及行具之屬也刷馬往回盤纏每爲銀子九百五十餘兩而此猶不足年年貸用於不虞備歸必徵族於渠輩故驅人之弊始也貽羞於異國末又害及於隣族豈不大可悶然哉苟究矯救之道則廚房刷馬一倂革罷使於柵內雇車載運則大車一輛之貰爲六十兩小車亦不下三十兩設令貰其大車五六輛其價多不過三四百兩又於回路所載比諸往時可除三分之二則以車代馬不但爲致遠之道驅人之弊自可永除矣或言大車卜重遲行難於隨後而此有不然者酌量行具之緩急每貰近地之車輛有時替代使之隨來則豈有不及之理乎且以裨譯輩卜刷私持等馬言之亦近百匹而載卜者絶罕輒以馬窠及驅人名邑賣買於商賈願去之人故無賴之類率多混入犯禁作奸之事亦出於此輩然若欲盡數革罷則商賈無窠可入此亦不可不念量減半數使之車運只許其半俾開商賈之路則亦爲祛弊杜奸之一端矣且念歲弊方物入柵後彼國例以大車駄運而自灣到柵之除皆用雇馬故其數爲一百八十餘而竝與房卜商卜殆至千餘駄矣邊門重地雜畓淆亂莫此爲甚柵外道路足可行車故中江開市彼人皆用車往來今若以其方物雇載之價造置車輛年年載運則可除冗費雜亂之弊且臣曾見故相臣金堉自然還後上疏極言使行用車之利今者革罷刷馬雇車載卜亦不必專資彼車若令灣府買來彼車倣其制樣多造車輛使之載往則雇車之費亦可除減而載運之道極爲便利伏乞下臣此章令廟堂商確稟處以爲及今變通之地不勝幸甚臣無任云云省疏具悉疏辭令廟堂稟處
정조 22년
執義韓用鐸副應敎李翊模獻納任長源校理韓致應副校理朴吉源沈奎魯修撰洪秀晩洪樂游副修撰尹行直啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從此次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謀英烈卓越百王昭垂萬世者也惟彼梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊岡赫之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此不覺懷然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是乎追律雖禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後刀削六字凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬師之謀父子綢繆同惡相濟殆有甚於世蕃之於嵩賊堅之積至於前後凶逆之刀削十六字姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國謀去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有孚於兩賊則豈可以院相之故貸三尺之重沮一國之論請逆賊尙喆追施孥戮之典義理晦刀削十三行答曰不允刀削六字
정조 22년
執義韓用鐸獻納任長源啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出使凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不小之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺廢一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綱繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶極逆而得保首領臥斃牗下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌刀削一行凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪恧尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥刀削四字已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠賊刀削六字逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖刀削七字鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊輸之餘論無不主張賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情趾陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何知是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭刀削七字與死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何才到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞薦棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極賊則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不寒心而膽掉見之者皆欲乎磔而口臠則爲今日臣子者苟有一分秉彛之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不可言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承歡後物故罪人九宗亟施孥籍之典答兩司曰不允
정조 22년
執義韓用鐸啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑去戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之招一如檢庭納供之辭則必其實狀如是故前後無異辭而終底於納侤耳此不可輕議原恕而今於結案已成之後遽爾從輕則其在象刑之義反有欠焉請崔進吉依律處斷答府曰不允
정조 22년
獻納任長源啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彛天輩出而亦一變怪也姜彛天則本以妖邪之性薄有啁啾之技剽取稗官浮淫之辭幻出布徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假使謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而懲惥奸計京鄕焉出沒而甘作倀鬼盡宵焉綢繆而聽其指嗾其他至妖至邪之情殆有浮於彛天至於金鑢本以憸邪之徒投入妖陰之藪招呼容接爛漫同歸往復𧬈訿視若同胞者渠去來和應互相連肚者渠及夫發告之共議益見情跡之莫掩與彛天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸梁心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦合嚴鞫處斷以折奸萌新除授正言尹涵時在京畿楊州地請斯速乘馹上來事下諭答院曰不允下諭事依啓
정조 22년
戊午八月十六日午時上御暎花堂左承旨入侍時行左承旨李益運假注書李允謙記注官承膺祚記事官金履永以次進伏訖命書榻敎曰在外宣傳官改差令該曹口傳差出又命書公事判付訖仍命退承史以次退出
정조 22년
行都承旨李晩秀坐行左承旨李益運坐右承旨洪義浩坐左副承旨李肇源未肅拜右副承旨尹光顔坐直同副承旨李溏未肅拜注書柳台佐仕一員未差假注書李允謙仕直事變假注書朴師晉仕
정조 22년
李肇源啓曰來二十一日朝參日次而宣陵忌辰祭齋戒相値頉稟之意敢啓傳曰知道
정조 22년
洪義浩啓曰來二十一日輪對日次而宣陵忌辰祭齋戒相値頉稟之意敢啓傳曰知道
정조 22년
李肇源以一所巡廳言啓曰去夜二更五點量駱洞街路執捉徐有膺家奴子則其家多發廊奴奪取犯夜人捉入牌將捽曳毆打夜禁申飭何等截嚴而毆打奉牌之牌將事旣無前極爲驚駭徐有膺令該府照法嚴勘何如傳曰近來百務雖解弛惟夜禁一事意謂令行禁止名以朝官乃敢犯科於夜禁右袒奴屬爲此駭悖之擧徐有膺職名令該曹爲先口傳差代特以職名之顧見不卽刑推取招招致當直都事別定府隷拿致捧疤後直爲兼程押付於北兵使處道內絶遠地充軍雖曰兼察旣是所掌則夜禁之解弛莫甚於禁營云而又於兼管捕廳一味闔眼此等捕將將焉用哉當該大將徐有大罷職可也
정조 22년
李肇源啓曰兼察左邊捕盜大將徐有大罷職事命下矣禁衛營將兵之任不可一刻無摠察之人何以爲之而捕將則在前如此之時有他邊大將兼察之例今番則何以爲之敢稟傳曰都提調摠察從事官發牌聽傳敎捕將則御將兼察聽傳敎
정조 22년
備邊司薦望以申大顯爲禁衛大將
정조 22년
兵曹禁衛大將單申大顯
정조 22년
李肇源啓曰摠戎使申大顯移拜禁衛大將矣將兵之任不可一刻無摠察之人何以爲之敢稟傳曰前帥姑爲仍察
정조 22년
李溏以義禁府言啓曰徐有膺職名令該曹爲先口傳差代特以職名之顧見不卽刑推取招招致當直都事別定府隷拿致捧疤後卽爲兼程押付於北兵使處道內絶遠地充軍事承傳啓下矣徐有膺今已拿致捧疤以承傳內辭意具罪目卽爲發遣府羅將兼程押付于北兵使處使之道內絶遠地充軍事發關分付之意敢啓傳曰知道以其職名不爲如法處分則草記當只書姓名何爲具書職銜乎此乃政院傳旨之誤捧而然傳旨取來抺下而此等事擧行若是顚錯推考房承旨遞差可也
정조 22년
吏曹口傳政事以趙命喆爲宗廟令
정조 22년
以長陵獻官摠戎使申大顯書啓局內諸處摘奸執頉事判付內啓下禮曹爲旀陵寢局內草木拱護之方何陵不嚴重而本陵尤爲自別以其有寧陵朝手植松榟之在於舊陵而先朝辛亥又遵聖蹟手植三松於新寢予於己酉初謁是陵也親審三松圍銅以封識之本陵一樹一柯之恭敬保惜當如何今番秋夕祭官別差摠帥使之遍審以來觀此別單枯損數爻不可但以夥然言其爲悚然何以容喩爲今之計莫如專意保植俾有蔚然之效卽急先之策以陵軍數十名何以責役乎摠帥爲此役移拜禁將退與他方官及陵官道伯相議自今秋冬播橡實植松樹待開春益加着意秋亦如之禁將專管檢飭凡有可以稟處之事亦令此將臣主管則不出數年將見播者出土植亦茁然渙舊觀之美似不至於甚用力擧行條件商量條錄更爲登對稟處事令禁將知悉廟堂亦不可不知至於播植物力使之往復廟堂從便拮据爲良如敎
정조 22년
李益運啓曰臣與左副承旨李海愚伴直矣才已遞差出去伴直無人右承旨洪義浩所當牌招而拘於廳規不得請牌何以爲之敢稟傳曰前望單子入之待下批牌招推移入直
정조 22년
承旨前望單子入之李肇源李溏落點
정조 22년
傳于李肇源曰訓將入於兩局之望雖有其例終非專其任之意壯帥大抵亦然而旣無一定之式則互擬固無不可將任亞於相職一從拜將之次第亞卿先擬於正卿一品降擬於從二品自是不易之故規近來則廟薦此規全廢意謂適然到今便成格式雖以今日禁將改望與摠使望言之又未免破格例擬此固當者之嫌於已事不以爲引人亦不知爲謬一番二番看作常事而廟堂表正之地不可以彼之引與不引人之知與不知有所自恕於做錯此意招致備郞言于廟堂
정조 22년
洪義浩以備邊司言啓曰頃因傳敎諸般擧行之涉於撓民而不敢便宜停撤者論理狀聞之意行會三南矣卽見慶尙監司李義綱狀啓則以爲臣營所管公都會白日場選武別武士都試左右兵營所管馬兵別騎衛都試例於秋成後次第設行而儒生擧子之遠地齎糧多日留連民邑受弊在所當念往在壬子有狀請退行之例依已例公都會選武別武士馬兵別騎衛都試竝姑停止至於武藝抄試一年兩等尤係擾民之端一體姑停事竝請令廟堂稟旨分付矣今此各樣都會試之請停蓋所以仰體朝家不撓民之德意而第念儒武物情似不無抑鬱之嘆兵且其應試非令强赴赴者赴之不赴者不赴則不必以地方官之些少爲弊而停止向來湖南道臣之請行不無意見本道事情亦豈有異同乎使之依例擧行實合便宜至於武藝抄試則稍異於都會都試依狀請限明秋姑停何如傳曰允卿言誠然依此行會可也
정조 22년
李肇源以御營廳言啓曰謹依下敎去夜左邊捕盜廳巡邏一牌軍官玄時明軍士鄭德同四牌軍官金猷軍士朴貴乭各決棍十五度之意敢啓傳曰知道徐有膺所犯時使喚及同惡奴隷等嚴棍捧招啓聞事下敎而觀此草記不爲擧行可知司謁之錯傳不然則雖以卿不守家聲之伎倆豈有公然不爲擧行之理乎司謁當嚴處而待朝開坐同惡諸漢使喚諸漢等一竝各別箇箇猛棍捧招以聞萬一不爲別白直招卿難免其責着念擧行今日聞知申之言其兄兵判除拜以後都巡不過二次云其第豈誣兄然則兵判爲糾察各營之任自便若此爲先越捧入等可也
정조 22년
禮曹義州故義士白大豪等皇朝遺民林寅觀等設壇造牌後行祭日子來九月初七日擇吉設行祭文令藝文館撰出祭物及執事官員本道差定進排事知委擧行何如啓依所啓施行爲旀追配諸人一體致祭獻官執事仍用爲旀本祠亦爲致祭爲良如敎
정조 22년
戊午八月十七日辰時上御重熙堂都承旨入侍時行都承旨李晩秀記事官柳台佐記注官承膺祚記事官金履永以次進伏訖上敎賤臣出去閤門招致當直都事沈述祖嚴問以當直都事每次二員式待令之意近有特敎則只令一員待令爾乃何處去住云云賤臣承命出傳都事沈述祖曰小臣亦待令於當直番所而當直二員例相交遞待令故小臣則不爲待令矣賤臣入奏上曰汝又出去徐有膺捧疤充軍斯速擧行之意嚴飭當直賤臣承命出傳述祖曰充軍傳旨未下之前自本府有難擧行何以爲之賤臣入奏上曰兼春秋出去令政院傳旨斯速成給上敎賤臣曰汝之上來時嶺南民事何如嶺伯狀啓與前此所聞者相反何也賤臣曰六月以前已判大歉七月得雨之後不無稍勝之望而嶺伯豊年之啓臣不知其說矣上曰與前年何如賤臣曰根耕黍粟若善爲結實則或似前年矣上曰代播者何如賤臣曰目今民事之稍慰者以有代播之穀也若黍若粟若木麥之類倘能退霜則頗有可望矣上曰代播之法嶺南自前有之乎賤臣曰若歲大旱則代播之法自前有之而前後朝令之下益加勤實矣上曰安東鄕任近來亦以士夫差出乎賤臣曰以一鄕之稍優者差出矣上曰權正忱之曾孫載大方做何官乎賤臣曰六月政除司饔院奉事矣上曰方在京中乎賤臣曰呈辭下鄕矣上曰上來後汝其提奏也仍命晩秀書判付命退承史以次退出
정조 22년
戊午八月十七日午時上御重熙堂左承旨入侍時行左承旨李益運假注書李允謙記注官車信用承膺祚以次進伏訖上曰抄啓文臣親試題已爲頒布與否問于都承旨知入賤臣承命出問以已爲頒布回奏上曰禁將薦望壯勇大將則拔之更爲議薦事分付賤臣承命出傳仍命退承史以次退出
정조 22년
戊午八月十七日申時上御誠正閣坐直承旨入侍時同副承旨尹光顔假注書李允謙記注官金景煥承膺祚以次進伏訖上曰摠戎使入侍出榻敎賤臣承命出傳與摠戎使申大顯偕入進伏上曰長陵獻官之以卿特差者意有所在矣今番奉審後本陵局內松木枯損處所見何如大顯曰自主峰至後托植松擧皆枯損左右龍虎邊土皮亦多脫落今若拔其枯損者則餘者無幾矣上曰此是蟲損而然耶大顯曰聞陵官言則以爲爲海風所受自枯者云而以臣愚見必是蟲損之致也上曰聞甚悚懍矣補植之道固宜趁卽經紀爲臣子者凡於陵寢植木等節其所效誠何陵不然而至於本陵則卿之效力盡分尤當自別卿必主管自今秋植松待開春播橡俾有鬱然之美於數年之間則何幸何幸惟桑與梓必恭敬止本陵松木之如是枯損聞來不勝悚然于中播植之節卿必作爲己事諸般經費與方略退與本陵官及該倅相議待後日登對時稟處可也先朝手植三柏於陵寢近處以遵寧陵聖蹟己酉年予謁是陵也攀柯而敬止以銅匣而表之以寓愴慕之恩矣卿其奉審耶大顯曰臣果奉審矣上曰陵官輩果能幹事者耶大顯曰參奉則見甚精詳且有氣力足可堪任而令則病孱殆不勝任矣上曰然則卿其稟處變通可也大顯曰長陵局內樹木枯損處自今秋冬補植事臣旣承下敎矣陵官勤幹然後可以擧行而本陵令金應斗病難董役令該曹另擇相換何如上曰令該曹口傳相換可也出擧條命大顯先退命書公事判付訖仍命退承史以次退出
정조 22년
行都承旨李晩秀坐行左承旨李益運坐右承旨洪義浩坐左副承旨李肇源坐直右副承旨尹光顔坐同副承旨李溏坐直注書柳台佐仕一員未差假注書李允謙任直事變假注書朴師晉仕
정조 22년
李肇源啓曰禁衛營將官來言今日本營軍兵日次私留云矣敢啓傳曰知道
정조 22년
傳于洪義浩曰右承旨入侍
정조 22년
備忘記傳命司謁朴仁默書題除授備忘記傳命司謁白景旜移差代加出司謁白景采陞實朴仁默移差代別監申敬玄除授
정조 22년
以忠淸監司李泰永狀啓淸安縣監任希復遭母喪事傳于李肇源曰此時湖西守令不可暫刻曠官令該曹口傳拔例各別擇差待下批當日辭朝仍爲給馬下送
정조 22년
吏曹口傳政事以洪致榮爲淸安縣監長陵令金應斗軍資主簿朴英源相換
정조 22년
李肇源以吏曹言啓曰今此宣陵忌辰祭獻官以前承旨李翼晉塡差而時無職名令該曹口傳付軍職何如傳曰允
정조 22년
兵曹口傳政事副護軍單李翼晉
정조 22년
李肇源以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
李肇源以御營廳言啓曰謹依左捕廳校卒決棍草記批旨臣漢豊今朝開坐于本廳新營徐有膺所犯時同惡與使喚諸漢等一竝捉來各別嚴棍査問則奴子喆乭所供內再昨夜二更量矣身立於大門外矣巡廳管牌忽地來到執手曳去故矣身之班奴潤喆順得介金婢夫金春興及諸班婢等齊出曳入於門內自致撓亂故矣上典之捉入管牌至於再次如是之際安得無捽曳毆打之擧乎矣身罪狀萬死無惜云婢夫金春興所供內所謂管牌初不着戰服與主家婢僕大段相鬪故因妻上典之捉入管牌果不無拳敺足踢之事到此地頭焉敢發明云兒奴介金所供內矣身卽春興之子而舍廊使喚之奴也以年少所致伊夜光景不過參見而管牌捉入之時與矣父自不無隨衆犯手之事此外無他可達之辭云矣今以諸招觀之管牌之所重比他巡邏尤何等自別而有膺之無難捉入至於數次諸奴之狼藉毆打若是無嚴揆以紀綱萬萬痛駭奴潤喆順得則已爲隨去於有膺赴謫之行今方發送將差待其捉來鱗次取招伏計而喆乭春興介金等今無更問之端爲先移送秋曹照法嚴處何如傳曰捧招諸漢嚴囚以待未捕捉諸漢可也
정조 22년
戶曹啓目今年年分事目取考各道啓本參以耳目所傳就議大臣磨鍊以入爲白在果京畿丁巳元摠四萬一千三百四十六結內給災一千六百結實結三萬九千七百四十六結水原府丁巳元摠五千九百九十二結內給災二百結實結五千七百九十二結廣州府丁巳元摠二千八百十八結內給災三十結實結二千七百八十八結忠淸道丁巳元摠十二萬七千二百八十九結內給災一萬五千結實結十一萬二千二百八十九結全羅道丁巳元摠二十一萬五千三百二十結內給災一萬二千結實結二十萬三千三百二十結慶尙道丁巳元摠二十萬七千七百五十八結內給災一萬四千結實十九萬三千七百五十八結黃海道丁巳元摠七萬三千一百二十二結內給災九百結實結七萬二千二百二十二結江原道丁巳元摠一萬一千六百三十三結內給災二百結實結一萬一千四百三十三結兩界段曾無比年給災之規依例比摠而咸鏡道比丁巳平安道比丁酉爲白去乎各項應行等節一依年前事目逐段査實磨勘時枚擧狀聞之意八道及水原府廣州府開城府江華府良中嚴飭分付何如判付啓依允爲旀見行俵災之式始於乙亥今爲四十四年其間豊歉相錯贏縮各異猶不若今年之爲易淆而難別萬一不察民未蒙澤置營邑將焉用代播蠲稅陳原免賦豈必更煩朝令最是區別之失其方政在於移未食實之處今年災實以此爲審覈之權度庶不至大差此後考察之擧亦當於此着眼此意嚴飭守臣道臣處爲良如敎
정조 22년
右議政李秉模箚曰伏以臣昨於禁將摠使薦望昏謬顚錯非止一二理宜卽被嚴勘而聖度包容姑且不加之罪開示疵謬誨責備至臣載感載惶達宵不知措躬之所也將之爲任至重至嚴有非廟堂所可下上其望顚錯其擬而臣本疎闇茫昧毁壞至此臣之愧懍固不足道而人之聽聞姑舍無論其爲見笑於諸將臣倘如何哉此雖一事所關不輕臣非敢自引於聖敎之下誠恐廟務日乖收拾不得玆敢冒陳衷懇仰瀆崇嚴伏乞聖明亟降威罰以尊國體以安微分千萬至祝取進止答曰省箚具悉卿懇五衛之制罷而軍營爲權設之司將任不得爲實職體貌反輕於捕將之佩大將牌傳令牌禁軍別將之爲寄祿官然而注擬也三局必遵除拜先後摠帥則或拔時任訓將矣年來存拔與倒換之謬例便成恒格此所以昨有飭諭於廟堂俾欲率舊循常也非卿所可獨引安心視事仍傳于洪義浩曰此批答遣史官傳諭
정조 22년
戊午八月十八日午時上御便殿左承旨入侍時行左承旨李益運假注書李允謙記注官金景煥記事官金履永以以進伏訖上曰都承旨入侍賤臣承命出傳行都承旨李晩秀進伏上曰抄啓文臣之爲翰注者親試試券考下前例不得入侍此後依此知悉事分付上曰洪藥游上疏以草記回啓事分付賤臣承命出傳敎晩秀曰度支事目俵結才已措辭判下而旣有朝令則原隰代播寧有不蠲稅之理事目加給災始自先朝乙亥年矣以湖西言之一萬五千結內除代播則餘數不過五千三百結以此何以塗抹姑俟道臣之磨勘狀聞而湖西事尤爲悶然矣卿其言于兵判與大臣相議今年災政就晩移中未食者與雖或少有掛鎌處勿爲勒徵事以私書往復於三南道臣俾各轉告於各邑守令處可也又敎曰今番使行爲使臣之親族者亦有以伴倘奴子名色入去者耶一部春秋無地可讀尊攘之大義漸晦有志者之北望茹痛固矣雖或下此之人士夫而冒受奴子之賤稱隨使行入往彼地抑又何心聞極駭然以此筵敎傳于正使可也仍命退承史以次退出
정조 22년
行都承旨李晩秀內閣直行左承旨李益運坐行右承旨申耆坐直左副承旨洪義浩坐右副承旨李肇源坐直同副承旨李溏坐注書柳台佐仕一員未差假注書李允謙仕直事變假注書朴師晉仕
정조 22년
洪義浩啓曰明日常參經筵取稟傳曰停
정조 22년
李晩秀啓曰右副承旨尹光顔今日不爲仕進卽爲牌招何如傳曰允
정조 22년
李肇源啓曰禁衛大將申大顯明日習陣出去矣所佩兼察摠戎使密符及兼帶左邊捕盜大將命召及大將牌傳令牌來請還納何以爲之而將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰竝仍佩往來
정조 22년
傳于李肇源曰二十五日次對進定於今日
정조 22년
李晩秀啓曰諸承旨持公事入侍事命下臣等方詣閤而卽有二十五日次對進定之命矣次對日例不得持公事入侍何以爲之敢稟傳曰先爲入侍次對則待其入來隨入
정조 22년
傳于洪義浩曰左副承旨入侍
정조 22년
傳于李晩秀曰戶房承旨入侍
정조 22년
以右副承旨尹光顔牌不進罷職傳旨傳于李溏曰許遞前望單子入之
정조 22년
李晩秀啓曰新除授行右承旨申耆卽爲牌招何如傳曰允
정조 22년
李益運以吏曹言啓曰如有上京守令令該曹當日催促下送後草記事命下矣昌原府使徐榮輔以親病受由上京故以卽刻下去之意嚴飭則昌原府使徐榮輔以爲親病苦劇萬無離捨之望云雖未知其親病之如何而特敎催促之下終不下去者揆以事體誠甚未安而徐榮輔係是譴補臣曹不敢循例請勘何以爲之敢稟傳曰改差令該曹口傳勿拘常格各別擇差待下批當日辭朝給馬下送可也
정조 22년
吏曹口傳政事以李尙度爲昌原府使
정조 22년
以慶尙監司李義綱狀啓長水察訪安枰身死事判付內啓下吏曹爲旀雖是郵官不可曠官令該曹口傳差出使之當日辭朝爲良如敎
정조 22년
吏曹口傳政事以李光斗爲長水察訪
정조 22년
李益運以吏曹言啓曰贈諡忠貞公金㴻宣諡來九月十六日定行於慶尙道善山地云矣敢啓傳曰知道
정조 22년
李肇源以司僕寺一二提調意啓曰箭串牧場留放之數漸多而本寺所屬草場甚䆠每當炎節飮吃無以各遂其性六宮草場便同一場而所屬各異無以通同放養且念本寺判官之往留看檢雖出一時不得已權宜之政決非可久之道參之以地形揆之以事勢莫如拜峯鎭將之兼管以言乎遠近則不過六七里之間往來管領如在階庭此其一便也以言乎凡百則自有鎭屬之使令非若寺官之孤寄此其二便也以言乎禁養則通一場而專號令馬群則無靡騁之歎水草則有不盡之用此其三便也以言乎看護則本寺諸員該鎭軍卒雖非長立待令於若鎭若場環以數面自作不言之外勢此其四便也以言乎需用則從前草場之所需向後日用之公費略綽排比逐年輸送則名實相隨彼此互資此其五便也有此五便而未見其一不便若不及今變通以驗其成效牧政終多疎虞下屬亦無統紀恐難收日蕃之功責歲計之效而鎭將資歷苟不峻選則亦無以憚壓自壯勇營就堂上武臣中有資歷人各別擇差官名則以拜峯別將稱號備三望入啓受點後又自兵曹以兼內乘啓下如是之後則本寺屯田色別無所關於本寺以其土地分給於場內居民等仍爲魚鱗作隊屬之本鎭牙兵牧子等役亦使之兼管擧行軍制馬政竝將其宜而兼有古人以兵寓農之義其餘合行條件待兼內乘差出更爲爛商一一條列成節目施行何如傳曰允
정조 22년
李晩秀以漢成府言啓曰依定式無主未葬處分付各部搜訪報來故別單書入而至於有主未葬之類亦令一一知委斯速過葬事申飭各部之意敢啓傳曰知道無主未葬之類果止此乎未免塞責卿等推考更爲搜訪以聞可也
정조 22년
李肇源以御營廳言啓曰徐有膺所犯時同惡使喚諸漢査問草記批旨內捧招諸漢嚴囚以待未捕捉諸漢可也事命下矣潤喆順得今已捉來故臣漢豊開坐于本廳新營各別嚴棍査問則奴潤喆所供內事已至此豈敢一毫欺隱乎伊夜矣身與班奴喆乭出立於大門之外矣不知何許巡邏忽地執捉喆乭故爲其奪取與諸班奴曳入門內之際以致大段喧聒而因上典之指揮所謂管牌矣身果爲捉入捉出而亦不無打背足踢之事烏可免毆打之罪云奴順得所供內矣上典之捉入管牌時諸班奴齊出毆打故矣身亦爲隨衆拳敺到今焉敢隱諱乎罪死無惜云矣今以兩漢所招觀之其毆打情節與諸囚之供小無異同而旣已箇箇自服竝移送秋曹照法嚴處何如傳曰若是捧供近於以奴證主諸漢共犯而何漢之爲首犯査出可也
정조 22년
李肇源以摠戎廳言啓曰北漢山城訓鍊都監字內城堞頹圮處今月初十日始役今已畢築之意敢啓傳曰知道
정조 22년
禁府啓目樂安前郡守李元臣鹿島前萬戶禹德運等原情云云傳旨問目內辭緣泛稱遲晩竝只刑推得情何如判付啓竝只除刑推議處仍爲照律爲良如敎
정조 22년
戶曹參判金勉柱疏曰伏以臣憃愚譾劣最居人下本不足備數於淸朝器使之列而迺者副介恩命特下於夢想之外揆分揣材堪承無望而義重往役不敢辭巽荏苒之頃行期漸迫以私則狼狽極矣於公則僨誤必矣一念悸懼莫知所以自措也仍伏念臣有情私之萬萬至切者臣父母墳山在於忠淸道瑞山地而程塗稍左往還之間動費旬望身縻朝籍久闕薦省向叨恩資尙未榮掃今當遠出歲又將隔矣松楸在望霜露增感徊徨怵惕不自按抑玆敢冒犯猥越短章控籲伏乞聖慈俯垂矜諒特許臣未出疆之前先期往省俾伸至情不勝臣無任云云答曰省疏具悉卿其依所請往省